## Martínez Mus presenta la campanya ‘Pasqua als parcs’ per a “disfrutar més que mai i de manera accessible del nostre entorn natural”

*** La iniciativa porta enguany el lema ‘Tradició i patrimoni natural’ i s’ha fet en el Parc Natural de Cabanes-Torreblanca
* El conseller de Medi Ambient destaca la incorporació de rutes sensitives i elements i auditius per a acostar estos enclavaments a tota la població**

El conseller de Medi Ambient, Infraestructures i Territori, Vicente Martínez Mus, ha reivindicat “la riquesa natural i cultural” de la Comunitat Valenciana i ha animat la ciutadania “a disfrutar més que mai i de manera accessible del nostre entorn”, en el marc de la campanya ‘Pasqua als parcs’ que s’ha presentat en el Prat de Cabanes-Torreblanca.

Martínez Mus ha destacat la importància d’una doble aposta, “un turisme responsable, que contribuïsca al benestar econòmic i social dels municipis” i que, a més, es caracteritze per “ser accessible perquè les persones amb diferents capacitats puguen gaudir dels nostres parcs naturals”.

Per a fer-ho, s’han organitzat diferents activitats en tots els parcs naturals amb l’objectiu que valencians, castellonencs i alacantins “es mengen la mona en estos espais privilegiats”, ha remarcat el titular de Medi Ambient.

En este sentit, el conseller ha explicat que, des del seu departament, s’han adaptat 19 centres d’interpretació, 17 miradors, 10 observatoris, 6 jardins, així com 15 parcs naturals que ja compten amb rutes aptes per a cadires de rodes. A més, “la Conselleria ha adquirit dos cadires Joelëtte, adaptades perquè els xiquets amb mobilitat reduïda puguen disfrutar d’una experiència d’immersió en la naturalesa”, ha afegit Martínez Mus.

D’altra banda, el titular de Medi Ambient ha anunciat que, per a afavorir l’accessibilitat, els centres de visitants dels parcs naturals han incorporat rutes sensitives, com les del Prat de Cabanes-Torreblanca; Pego-Oliva i la serra Escalona. També s’han inclòs elements auditius, en forma d’audioguies i maquetes tàctils.

**‘Pasqua als parcs’ 2025**

El conseller ha destacat que, amb campanyes com esta, que celebra la segona edició després de ser recuperada l’any passat, “el Consell aposta per la conscienciació a la ciutadania sobre la cura de l’entorn” i la millor manera és “donar a conéixer les bondats del medi natural, que és el nostre patrimoni, per a garantir la protecció i respecte per part de les generacions futures. És molt difícil conscienciar sobre la protecció d’espais que no es coneixen i, per això, és vital que la ciutadania els visite”, ha indicat Martínez Mus.

Amb la campanya d’enguany, amb el lema ‘Tradició i patrimoni natural’, “tenim la intenció que els valencians i les persones que ens visiten des d’altres punts coneguen els atractius del nostre entorn natural”, ha destacat el conseller.

Durant estos dies es preveu que més de 40.000 persones visiten els parcs naturals i espais protegits per a gaudir i conéixer el patrimoni natural valencià. “Tenim una oferta de més de 1.772 quilòmetres de rutes en els parcs naturals per a totes les edats i condicions en els quals es disposen 159 berenadors i àrees recreatives”, ha afegit el titular de Medi Ambient.

En el marc de ‘Pasqua als parcs’ s’han programat 34 activitats, com ara itineraris guiats, tallers i exposicions. A més, s’han reforçat 25 centres d’interpretació amb personal per a ajudar els visitants a planificar les activitats. I es reforça la visibilitat de l’economia local a través de la marca ‘Parcs Naturals’, que aglutina els productes típics d’eixes zones.

Cal recordar que la Comunitat Valenciana compta amb 21 parcs naturals, una reserva i 5 monuments naturals, així com 9 paisatges protegits. Hi ha determinades zones d’alguns dels parcs naturals que es van vore afectats per les riuades i en els quals es treballa per a retornar la normalitat al més prompte possible.

**30 anys com a parc natural**

La Conselleria de Medi Ambient, Infraestructures i Territori ha presentat esta campanya al Prat de Cabanes-Torreblanca, que celebra els 30 anys des que va ascendir a la categoria de parc natural, després de 6 anys com a paratge natural.

Martínez Mus ha destacat “el caràcter únic d’este enclavament, que destaca també per la seua fauna endèmica particular”. Per tant, és, hui dia, un dels parcs naturals més antics de la província de Castelló i un dels aiguamolls més inalterats de la Comunitat Valenciana, “amb quasi 900 hectàrees de terreny és una de les millors representacions de marjals valencianes”, ha puntualitzat.

El conseller ha estat acompanyat pel secretari autonòmic de Medi Ambient, Raúl Mérida; el director general de Medi natural, Luis Gomis; l’alcaldessa de Cabanes, Virgínia Martí; i l’alcaldessa de Torreblanca, Tania Agut.

Fecha: 09/04/2025